उत्तराखंड में सामने आए Coronavirus के 78 नये मामले, 25 हजार से ज्यादा लोगों को दी गई कोविड के टीके
उत्तराखंड में शुक्रवार को कोरोना वायरस संक्रमण के 78 नए मामले सामने आने के बाद राज्य में संक्रमितों की कुल संख्या 95,986 हो गई। इस बीच, 16 जनवरी से जारी टीकाकरण अभियान के तहत 6301 और लाभार्थियों को कोविड के टीके की पहली खुराक दी गयी।
देहरादून: उत्तराखंड में शुक्रवार को कोरोना वायरस संक्रमण के 78 नए मामले सामने आने के बाद राज्य में संक्रमितों की कुल संख्या 95,986 हो गई। इस बीच, 16 जनवरी से जारी टीकाकरण अभियान के तहत 6301 और लाभार्थियों को कोविड के टीके की पहली खुराक दी गयी जिसके साथ अब तक कुल 25,818 लोगों को कोरोना का टीका लगाया जा चुका है। यहां प्रदेश के स्वास्थ्य विभाग द्वारा जारी बुलेटिन के अनुसार, नये मामलों में सर्वाधिक 35 देहरादून जिले में सामने आए जबकि नैनीताल में 21, हरिद्वार में 13 और उधमसिंह नगर में पांच मामले दर्ज किये गये। बुलेटिन के अनुसार, प्रदेश के 13 में से छह जिलों में शुक्रवार को इस महामारी का कोई मामला नहीं मिला। प्रदेश में अब तक महामारी से 1642 लोग जान गंवा चुके हैं। बुलेटिन के अनुसार प्रदेश में 116 और लोग उपचार के बाद स्वस्थ हो गए। अब तक कुल 91,713 लोग उपचार के बाद स्वस्थ हो चुके हैं और उपचाराधीन मरीजों की संख्या 1289 है। इसके अनुसार 1342 मरीज प्रदेश से बाहर चले गए हैं।वहीं देश में संक्रमण के 18,855 नए मामले सामने आने के बाद देश में संक्रमितों की कुल संख्या बढ़कर 1,07,20,048 हो गई है। संक्रमितों में से 1,03,94,352 लोग अब तक स्वस्थ हो चुके हैं। इसी के साथ संक्रमित लोगों के स्वस्थ होने की राष्ट्रीय दर में इजाफा हुआ है और यह 96.96 प्रतिशत हो गई है। स्वास्थ्य मंत्रालय द्वारा शुक्रवार सुबह आठ बजे अद्यतन किए गए आंकड़ों के अनुसार, इस बीमारी के कारण 163 और लोगों की मौत हो जाने के बाद संक्रमण से मतृकों की संख्या बढ़कर 1,54,010 हो गई है। उसने बताया कि संक्रमित होने के बाद अब तक 1,03,94,352 लोग ठीक हो गए हैं और इसी के साथ संक्रमितों के स्वस्थ होने की राष्ट्रीय दर 96.96 प्रतिशत हो गई है, जबकि मृत्यु दर 1.44 प्रतिशत बनी हुई है। मंत्रालय ने बताया कि नए मामलों में से 85.73 फीसदी पांच राज्यों और केंद्रशासित प्रदेशों से हैं और छत्तीसगढ़ में सबसे अधिक 6451 नए मामले सामने आए हैं, जबकि केरल में 5771 और महाराष्ट्र में 2889 नए मामले सामने आए हैं। देश में लगातार 10 दिन से उपचाराधीन लोगों की संख्या दो लाख से कम है। अभी 1,71,686 लोगों का कोरोना वायरस संक्रमण का इलाज चल रहा है, जो कुल मामलों का 1.60 प्रतिशत है।